Αγαπητές φοιτήτριες, αγαπητοί φοιτητές,
Σας καλωσορίζω με μεγάλη χαρά στο Πανεπιστήμιο Αιγαίου και σας εύχομαι ένα όμορφο ξεκίνημα στη φοιτητική σας ζωή.
Στα χρόνια που έρχονται θα γνωρίσετε καλύτερα την επιστήμη που επιλέξατε, τα ερωτήματά της, τις μεθόδους της και τις προοπτικές που μπορεί να ανοίξει για το μέλλον σας. Και θα βιώσετε συχνά τη χαρά της γνώσης, όταν κατανοείτε κάτι που πριν φαινόταν δυσνόητο ή παράξενο, όταν βρίσκετε μια λύση που σας είχε διαφύγει, όταν μια καινούργια ιδέα σας κάνει να δείτε διαφορετικά κάτι γνώριμο ή να αμφισβητήσετε κάτι που μέχρι χθες έμοιαζε δεδομένο.
Το Πανεπιστήμιο είναι ένας χώρος ερωτήσεων, συζήτησης και αναζήτησης. Ένας χώρος όπου μια άποψη μπορεί να δοκιμαστεί, να αλλάξει, να ωριμάσει και όπου ο τρόπος με τον οποίο βλέπετε τον κόσμο μπορεί να διευρυνθεί.
Μέσα από όσα θα μάθετε και θα ζήσετε θα γνωρίσετε καλύτερα και τον εαυτό σας. Θα υπάρξουν στιγμές αμφιβολίας και στιγμές που θα ανακαλύψετε ότι μπορείτε να κάνετε πολύ περισσότερα από όσα πιστεύατε.
Πιστέψτε στις δυνατότητές σας. Είμαι σίγουρος ότι τα επόμενα χρόνια θα εκπλαγείτε από όσα μπορείτε να καταφέρετε. Εμείς πιστεύουμε στις δυνατότητές σας και έχουμε την ευθύνη να σας βοηθήσουμε να τις αναπτύξετε.
Το Πανεπιστήμιο Αιγαίου ζει και λειτουργεί σε έξι νησιά. Γνωρίστε καλά το νησί όπου θα ζήσετε, τους ανθρώπους του, την ιστορία και τη σημερινή του ζωή. Όταν σας δοθεί η ευκαιρία, γνωρίστε και τα άλλα νησιά, τις πανεπιστημιακές μονάδες και τους ανθρώπους τους. Όπου κι αν σπουδάζετε, ανήκετε σε μια ενιαία κοινότητα που συνδέει διαφορετικούς τόπους του Αιγαίου.
Θέλουμε το Πανεπιστήμιο να είναι ένας χώρος όπου μπορείτε να μαθαίνετε, να εκφράζεστε και να εξελίσσεστε, χωρίς αποκλεισμούς. Έχουμε υποχρέωση να σας ακούμε και να σας στηρίζουμε όταν το χρειάζεστε. Η εμπιστοσύνη σας είναι κάτι που οφείλουμε να κερδίζουμε καθημερινά.
Τα χρόνια των σπουδών σας είναι χρόνια ζωής. Χωρούν πολλά και έξω από τις αίθουσες, μέσα από φιλίες, συζητήσεις, ομάδες, τέχνη, αθλητισμό, ταξίδια ή μια κοινή προσπάθεια. Γεμίστε τα με ανθρώπους, εμπειρίες, ιδέες και πράγματα που θα αξίζει να θυμάστε. 
Όταν κάποτε κοιτάξετε πίσω σε αυτή την περίοδο, εύχομαι να νιώθετε υπερήφανοι  για όσα μάθατε, για όσα δημιουργήσατε, για τις επιλογές σας και για τον τρόπο με τον οποίο σταθήκατε απέναντι στους άλλους. Και η ιστορία που θα έχετε τότε να αφηγηθείτε να είναι πραγματικά δική σας.
Σας εύχομαι από καρδιάς μια φοιτητική πορεία δημιουργική και γενναία, με καλές φιλίες, νέες ανακαλύψεις και τη χαρά να βλέπετε τις δυνατότητές σας να μεγαλώνουν.
Καλώς ήρθατε στο Πανεπιστήμιο Αιγαίου.
Καλή αρχή!
Ο Πρύτανης
Καθηγητής Στυλιανός Ξανθόπουλος

